Pas, kojeg je iz sela Klokočevik kraj Slavonskog Broda u petak poslije dojave jedne gospođe spasila volonterka Udruge za zaštitu životinja Veselo Dvorište, oporavlja se u stacionaru osječke veterinarske ambulante Dr. Doolitle.

Mješanac je dobio ime Lucky, a na operaciju prednje desne noge, bez koje je skoro ostao, ići će čim se fizički i psihički oporavi za zahvat, potvrdili su nam iz ordinacije.

Podsjetimo, psić se u petak prijepodne pojavio u jednom dvorištu u Klokočeviku, ranjen i vidno istraumatiziran, s otvorenim prijelomom na šapi, koja je doslovce visjela na komadiću kože. Mještani su, prepričavaju volonteri, zvali veterinara, ali on im je navodno odbio pomoći - rekao je 'da on nema ništa s tim'.

- Zatim su došli neki drugi ljudi i, pošto nije bilo alternative, potjerali su psa batinama. Ljudi su očito mislili da je maleni opasan jer je od straha i bolova režao te si nije dao prići. Samo jedna osoba dala mu je hrane i vode. Srećom, netko se ipak sjetio potražiti pomoć na internetu i javiti nam da je u selu ozlijeđen pas - kažu u Udruzi za zaštitu životinja Veselo Dvorište.

Privatni album

Darko Tomas / Privatni album, CROPIX

Nakon što je Lucky stigao u Osijek, veterinar je pregledom ustanovio kako mu je rana na šapi stara barem nekoliko dana. Pas je bio u tolikom strahu da su ga morali sedirati, a s obzirom da je i dalje jako nepovjerljiv prema ljudima, ljubitelji životinja uvjereni su kako je stradao upravo od ljudske ruke.

- Više reagira na ženske osobe. Psihički je bolje, ali i dalje je vrlo oprezan na sve pokrete oko sebe. Polako napredujemo. Dogurali smo do toga da maše repićem kad mu dođem u posjet. Prima antibiotik kako bi mogao na operaciju - rekla nam je volonterka iz Osijeka koja se brine za Luckyja dok je u stacionaru.

Za kompletno plaćanje veterinarskih troškova javio se Antun Ponoš, urednik i voditelj popularne televizijske emisije 'Kućni ljubimci'.

- Budno pratim sve faze Luckyjeva liječenja. Čim bude u stanju za transport, dovest ću ga k sebi u Zagreb te mu tražiti smještaj i udomitelja. Sve će to potrajati još neko vrijeme jer je rana velika i upaljena zbog jake bakterijske infekcije - tek kad zacijeli i smiri se, psu će se moći sanirati stradale kosti - rekao nam je Ponoš.

Volonteri iz Slavonskog Broda, koji se o napuštenim životinjama brinu u vlastitim domovima jer u njihovu gradu i dalje ne postoji azil, rekli su nam kako će policija dobiti pismenu prijavu protiv nepoznatog počinitelja ili više njih za zlostavljanje životinje. Informacija koja se pojavila u nekim lokalnim medijima, prema kojoj su dvije osobe već prijavljene, nije, kažu, istinita. Također apeliraju na pojedince, iako su itekako svjesni njihova bijesa zbog ovog monstruoznog čina koji je zgrozio javnost, da se suzdrže od zlonamjernih komentara i svaljivanja krivnje na cijelo selo.